A körülbelül 40 méter magas, négy szintes óratorony Pachuca történelmi belvárosában, a "Jardín Independencia" téren áll. Toronysisakja rézből készült, falai faragott kőtömbökből (a kő a közeli Mineral del Monte községben található Tezoantlából származott), a második szinten álló négy, három méter magas női alakot formázó szobor pedig carrarai márványból. Ezek a szobrok Mexikó történelmének egy-egy fontos időszakát ábrázolják, amelyekhez köthető évszámok a szobrokhoz tartozó akrotérionokon is olvashatók: 1810, amikor kikiáltották az ország függetlenségét, 1821, amikor meg is valósult a függetlenség, 1857, a querétarói alkotmány kiadása, valamint 1859, a reformmozgalom győzelme. Az óraszerkezet carillonja a londoni Big Ben másolata, még ugyanabban az osztrák műhelyben is készült, nyolc harangja ugyanazt a dallamot szólaltatja meg negyed óránként, viszont este 6-kor a mexikói himnuszt is eljátsszák.